फोरेंसिक जांच में हुआ खुलासा; एक्सीडेंट में 25 लोगों ने गंवाई थी जान
Maharashtra Pune Nagpur Bus Accident Update. Follow  Buldhana Bus Accident Latest News, Videos and Updates On Dainik Bhaskar महाराष्ट्र के बुलढाणा में 1 जुलाई को हुए बस एक्सीडेंट के दौरान उसका ड्राइवर शराब के नशे में था। हादसे की फॉरेंसिक जांच में यह जानकारी सामने आई है।
महाराष्ट्र के बुलढाणा में 1 जुलाई को हुए बस एक्सीडेंट के दौरान उसका ड्राइवर शराब के नशे में था। हादसे की फोरेंसिक जांच में यह जानकारी सामने आई है।
केमिकल एनालिसिस रिपोर्ट में सामने आया कि ड्राइवर के खून में 0.30% एल्कोहल था। पुलिस अधिकारियों के मुताबिक, एक्सीडेंट के दौरान ड्राइवर के खून में एल्कोहल की मात्रा ज्यादा रही होगी, क्योंकि उसका ब्लड सैंपल हादसे के 12-13 घंटे बाद लिया गया था।
इस हादसे में 25 लोगों की जलकर मौत हो गई थी। ड्राइवर और बस के क्लीनर सहित 8 लोग जान बचाने में कामयाब रहे थे। पुलिस ने ड्राइवर दानिश शेख को लापरवाही से ड्राइविंग करने के आरोप में गिरफ्तार किया गया था।
गेट बंद होने से बाहर नहीं निकल पाए लोग
अमरावती के रीजनल ट्रांसपोर्ट ऑफिस ने बताया था कि बस सबसे पहले एक पोल से टकराई। इसके बाद ड्राइवर का बस पर कंट्रोल नहीं रहा। इसके बाद बस डिवाइडर से टकराकर पलट गई। इस दौरान ही बस के डीजल टैंक में आग लग गई।
बस लेफ्ट साइड से सड़क पर गिरी थी, इसके चलते बस का गेट बंद हो गया और इमरजेंसी गेट भी खराब हो गया। ऐसे में यात्रियों को जलती बस से निकलने का मौका ही नहीं मिला। सिर्फ कुछ लोग ही कांच तोड़कर बाहर निकलने में सफल हुए।
'किसी ने फायर ब्रिगेड बुलाने के लिए फोन नहीं दिया'
हादसे में बचे यात्रियों ने बताया था कि उनकी जान कैसे बची। एक यात्री शशिकांत गजबे ने बताया- 'मैं आखिरी सीट पर था। सभी यात्री सो रहे थे। आधी रात को तेज आवाज और झटके से मैं जागा। हर तरफ धुआं और चीख-पुकार मची थी। सांस घुट रही थी।'
'मैंने शीशा तोड़ दिया। तभी किसी ने मुझे बाहर गिरा दिया। बाहर निकलकर मैंने अन्य यात्रियों की मदद के लिए हाथ बढ़ाया, लेकिन आग की लपटों के कारण वे बाहर नहीं निकल सके। कुछ ही देर में पूरी बस आग की चपेट में आ गई। पुरुष और महिलाएं चिल्ला रहे थे। लपटें देख अन्य वाहन रुक गए।'
'मैं फायर ब्रिगेड बुलाने के लिए फोन मांग रहा था, लेकिन लोग वीडियो बनाने में लगे रहे। मैं चिल्लाता रहा। किसी ने फोन नहीं दिया। लगभग आधे घंटे बाद दमकल ने मौके पर पहुंच कर आग बुझाई।'
एक दूसरे से लिपटे मिले पति-पत्नी और बेटी के शव
अम्बेगांव तहसील में रहने वाले कैलाश गंगावणे अपने परिवार के साथ बेटे का कॉलेज में एडमिशन करवाने के लिए नागपुर गए थे। वे अपनी पत्नी और बेटी के साथ इसी बस से लौट रहे थे। हादसे में तीनों की मौत हो गई। कैलाश के चचेरे भाई रूपेश को एक पुलिस कर्मी ने बताया कि तीनों के जले हुए शव एक-दूसरे से लिपटे हुए थे। पूरी खबर पढ़ें...
महाराष्ट्र में हादसे से जुड़ी यह खबर भी पढ़ें...
महाराष्ट्र में ब्रेक फेल होने के बाद होटल में घुसा कंटेनर: 38 को कुचला, 10 की मौत
महाराष्ट्र के धुले में 4 जुलाई को ब्रेक फेल होने की वजह से एक कंटेनर होटल में जा घुसा। हादसे में 38 लोग कंटेनर की चपेट में आ गए। इनमें से 10 की मौके पर ही मौत हो गई, जबकि 28 लोग घायल हो गए। एक्सीडेंट मुंबई-आगरा हाईवे पर पलासनेर गांव में हुई। टक्कर के बाद ट्रक भी पलट गया। पूरी खबर पढ़ें...